Абелова награда

Àбеловата награда (на норвежки: Abelprisen; на английски: Abel Prize) се присъжда ежегодно за изключителни постижения в математиката. Наградата е учредена от краля на Норвегия през 2002 г. по случай 200 години от рождението на знаменития норвежки математик Нилс Хенрик Абел и носи неговото име. Целта на учредителите е не само да насърчават световноизвестни математици, но и широко да рекламират и популяризират съвременната математика, особено сред младите хора. Абеловата награда започва да се присъжда от 2003 г., като номинациите се разглеждат от авторитетно 5-членно международно жури, препоръчано от Международния математически съюз и Европейското математическо общество. Абеловата награда по математика допълва нобеловите награди, тъй като нобелова награда по математика не се присъжда. Паричният размер на Абеловата награда е 7 500 000 норвежки крони (721 846 USD към февруари 2023 г. ). Наградата се обявява и се връчва от Норвежката академия на науките. Церемонията се провежда в атриума на Университета в Осло на мястото, където от 1947 до 1989 г. е била връчвана Нобеловата награда за мир. По традиция Норвежкото математическо дружество организира Абелевски лекции в Университета на Осло през седмицата на връчването на Абеловата награда, един от лекторите на които е новият лауреат. Абеловата награда е сред най-значимите отличия по математика заедно с Медала на Филдс за млади учени. Жан-Пиер Сер е единственият учен, получил двете награди за математика: през 1954 г. става най-младият носител на наградата Филдс, а почти половин век след това (2003 г.) е първият лауреат на Абелова награда. Аналогът на Абеловата награда, но за хуманитарни науки, е Холберговата награда. == История == Още в края на XIX век норвежкият математик Софус Ли предлага да се учреди и награда по математика в чест на Нилс Абел, която да запълни празнотата на Нобеловите награди. Било е предвидено първата награда да се връчи през 1902 г., по случай 100-годишнината от рождението на Абел. Тогавашният крал на Норвегия Оскар II е склонен да финансира наградата, а математиците Лудвиг Силов и Карл Стьормер съставят правилата за награждаване. След смъртта на Софус Ли процесът по учредяване на наградата се забавя и окончателно спира след разпада на Шведско-норвежката уния (1905). В края на XX и началото на XXI век интересът към наградата нараства, създава се работна група, която разработва предложение до Министър-председателя на Норвегия през май 2001 г. и вече през август същата година Норвежкото правителство решава, че ще започне връчването на Абеловата награда от 2002 г., по случай 200-годишнината от рождението на Нилс Абел. Създаден е и Мемориален фонд. Въпреки това първата награда е връчена на 3 юни 2003 г. На всеки пет години се издават книги за постиженията на лауреатите. Първата излиза през 2010 г. и е озаглавена The Abel Prize 2003 - 2007, а втората е за периода 2008 - 2012. През 2019 г. наградата е присъдена на първата жена - Карен Уленбек от Тексаския университет. Абеловата награда се присъжда ежегодно през месец март, а официалната церемония по награждаването е през май. == Сравнение с Нобеловата награда == Абеловата награди има доста прилики с Нобеловата награда и е най-близо до нея по всички критерии: Нобеловата и Абеловата награди се дават на доказани водещи учени в своята област. И двете награди се присъждат ежегодно на лауреати на всяка възраст. Нобеловата и Абеловата награди се дават за конкретни научни резултати. Нобеловата награда за 2012 - 2021 г. е около 1 милион щатски долара; Абеловата награда през 2008 г. е с еквивалент около 1,2 милиона USD, а през 2023 г. - 721 846 USD. == Външни препратки == Официален сайт

Source: original